CELEX: 32020R2211
Language: hr
Date: 2020-12-22 00:00:00
Title: Provedbena uredba Komisije (EU) 2020/2211 оd 22. prosinca 2020. o izmjeni Priloga VI. Provedbenoj uredbi (EU) 2019/2072 u pogledu Ujedinjene Kraljevine

28.12.2020   
               
               
                  HR
               
               
                  Službeni list Europske unije
               
               
                  L 438/41
               
            
         PROVEDBENA UREDBA KOMISIJE (EU) 2020/2211
         оd 22. prosinca 2020.
         o izmjeni Priloga VI. Provedbenoj uredbi (EU) 2019/2072 u pogledu Ujedinjene Kraljevine
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 40. stavak 3.,
         budući da:
         
                     (1)
                  
                  
                     Provedbenom uredbom Komisije (EU) 2019/2072 (2) predviđene su zaštitne mjere protiv organizama štetnih za bilje koje se primjenjuju na području Unije.
                  
               
                     (2)
                  
                  
                     Pravo Unije, uključujući Provedbenu uredbu (EU) 2019/2072, primjenjuje se na Ujedinjenu Kraljevinu i u Ujedinjenoj Kraljevini tijekom prijelaznog razdoblja koje završava 31. prosinca 2020., u skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”), a posebno njegovim člankom 126. i člankom 127. stavkom 1.
                  
               
                     (3)
                  
                  
                     U skladu s Provedbenom uredbom (EU) 2019/2072 gomolji vrsta iz roda Solanum L. i njihovi križanci, osim onih navedenih u unosima 15. i 16. u Prilogu VI. toj uredbi („predmetno bilje”), mogu se unositi u Uniju iz trećih zemalja navedenih u četvrtom stupcu unosa 17. tog Priloga.
                  
               
                     (4)
                  
                  
                     S obzirom na kraj prijelaznog razdoblja predviđenog u Sporazumu o povlačenju Ujedinjena Kraljevina Komisiji je podnijela zahtjev da od 1. siječnja 2021. bude potvrđena kao slobodna od predmetnog štetnog organizma.
                  
               
                     (5)
                  
                  
                     Direktivom Vijeća 93/85/EEZ (3) predviđene su mjere koje treba poduzeti u državama članicama, među ostalim, protiv štetnog organizma Clavibacter sepedonicus (Spieckermann and Kottho) Nouioui et al., jednog od uzročnika prstenaste truleži gomolja krumpira.
                  
               
                     (6)
                  
                  
                     U skladu s člankom 2. Direktive 93/85/EEZ Ujedinjena Kraljevina provela je godišnja istraživanja čiji rezultati dokazuju da je njezino državno područje u posljednje tri godine slobodno od predmetnog štetnog organizma. Rezultati tih istraživanja dostavljeni su 2020. Komisiji i drugim državama članicama.
                  
               
                     (7)
                  
                  
                     Nadalje, tijekom premještanja predmetnog bilja unutar Ujedinjene Kraljevine ili iz te zemlje u Uniju nije zabilježen doticaj s predmetnim štetnim organizmom.
                  
               
                     (8)
                  
                  
                     Ujedinjena Kraljevina obavijestila je Komisiju da se njezino zakonodavstvo, kojim je prenesena Direktiva 93/85/EEZ, neće promijeniti i da će se nastaviti primjenjivati od 1. siječnja 2021.
                  
               
                     (9)
                  
                  
                     Stoga bi Ujedinjenu Kraljevinu trebalo uvrstiti u četvrti stupac unosa 17. Priloga VI. Provedbenoj uredbi (EU) 2019/2072, ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u vezi sa Sjevernom Irskom u skladu s člankom 5. stavkom 4. Protokola o Irskoj/Sjevernoj Irskoj uz Sporazum o povlačenju u vezi s Prilogom 2. tom protokolu.
                  
               
                     (10)
                  
                  
                     Kako bi se osiguralo da Ujedinjena Kraljevina zadrži status područja slobodnog od predmetnog štetnog organizma, ona bi do 28. veljače svake godine Komisiji trebala dostaviti rezultate istraživanja kojima se potvrđuje da Clavibacter sepedonicus (Spieckermann and Kottho) Nouioui et al. nije bio prisutan na njezinu državnom području tijekom prethodne godine.
                  
               
                     (11)
                  
                  
                     Provedbenu uredbu (EU) br. 2019/2072 trebalo bi stoga na odgovarajući način izmijeniti.
                  
               
                     (12)
                  
                  
                     Budući da prijelazno razdoblje utvrđeno u Sporazumu o povlačenju završava 31. prosinca 2020., ova bi se Uredba trebala primjenjivati od 1. siječnja 2021.
                  
               
                     (13)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog VI. Provedbenoj uredbi (EU) 2019/2072 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. siječnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 317, 23.11.2016., str. 4.
         
         
            (2)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).
         
            (3)  Direktiva Vijeća 93/85/EEZ od 4. listopada 1993. o suzbijanju prstenaste truleži gomolja krumpira (SL L 259, 18.10.1993., str. 1.).
      
      
         
            PRILOG
            U četvrtom stupcu unosa 17. Priloga VI. Provedbenoj uredbi (EU) 2019/2072 tekst se zamjenjuje sljedećim:
            „Treće zemlje, osim sljedećih:
            
                        (a)
                     
                     
                        Alžir, Egipat, Izrael, Libija, Maroko, Sirija, Švicarska, Tunis i Turska,
                        ili
                     
                  
                        (b)
                     
                     
                        zemlje koje ispunjavaju sljedeće uvjete:
                        
                                    i.
                                 
                                 
                                    zemlje koje su među sljedećim zemljama:
                                    Albanija, Andora, Armenija, Azerbajdžan, Bjelarus, Bosna i Hercegovina, Kanarski Otoci, Farski Otoci, Gruzija, Island, Lihtenštajn, Moldova, Monako, Crna Gora, Sjeverna Makedonija, Norveška, Rusija (samo sljedeći dijelovi: Središnji savezni okrug (Tsentralny federalny okrug), Sjeverozapadni savezni okrug (Severo-Zapadny federalny okrug), Južni savezni okrug (Yuzhny federalny okrug), Sjevernokavkaski savezni okrug (Severo-Kavkazsky federalny okrug) i Savezni okrug Volge (Privolzhsky federalny okrug)), San Marino, Srbija i Ukrajina, te
                                 
                              
                                    ii.
                                 
                                 
                                    ispunjavaju jedan od sljedećih uvjeta:
                                    
                                                —
                                             
                                             
                                                potvrđeno je da su slobodne od štetnog organizma Clavibacter sepedonicus (Spieckermann and Kottho) Nouioui et al., u skladu s postupkom iz članka 107. Uredbe (EU) br. 2016/2031, ili
                                             
                                          
                                                —
                                             
                                             
                                                njihovo zakonodavstvo priznato je kao istovjetno pravilima Unije o zaštiti od štetnog organizma Clavibacter sepedonicus (Spieckermann and Kottho) Nouioui et al. u skladu s postupkom iz članka 107. Uredbe (EU) br. 2016/2031,
                                             
                                          
                              ili
                     
                  
                        (c)
                     
                     
                        Ujedinjena Kraljevina (*1), pod uvjetom da je ispunjen sljedeći uvjet: Ujedinjena Kraljevina do 28. veljače svake godine dostavlja Komisiji rezultate istraživanja kojima se potvrđuje da štetni organizam Clavibacter sepedonicus (Spieckermann and Kottho) Nouioui et al. nije bio prisutan na njezinu državnom području tijekom prethodne godine.
                     
                  
               (*1)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj / Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne uključuju Sjevernu Irsku.”.”